
СТАНОВИЩЕ
ПО ПРОЕКТ ЗА НОВ ЗАКОН ЗА ПОТРЕБИТЕЛСКИЯ КРЕДИТ
(№ 52-602-01-41, внесен от Министерския съвет на 11.09.2026 г.)
Асоциацията на банките в България (АББ) подкрепя създаването на съвременна правна рамка, съобразена с европейските изисквания. Предложенията по-долу целят баланс между защитата на потребителите и ефективното функциониране на кредитния пазар.
1. Регистрация на кредитните посредници в спомагателно качество – чл. 50
Законопроектът предвижда задължителна регистрация за всички кредитни посредници, включително за търговците, които предлагат кредит единствено като начин за заплащане на стоки или услуги. Същевременно съображение 84 и чл. 37, пар. 3, б. „а“ от Директива (ЕС) 2023/2225 позволяват освобождаване на микро-, малки и средни предприятия, действащи като посредници само в спомагателно качество. Проектът предвижда изключение за определени микро- и малки предприятия, които предоставят кредит в спомагателно качество, но не възприема аналогичен подход спрямо предприятията, които само посредничат.
Обръщаме внимание, че тези търговци не разработват кредитния продукт и не определят лихвите, таксите или условията за одобрение. Тяхната роля обикновено е да предложат покупка на изплащане и да предадат заявлението и документите на кредитора. Оценката на кредитоспособността, одобрението, отпускането и управлението на кредита, както и кредитният риск остават при банката или финансовата институция, а договорът за кредит се сключва между потребителя и кредитора, а не с магазина.

Еднаквият режим за тези търговци и за професионалните посредници не отчита различния им функционален и рисков профил. Това може да доведе до допълнителни разходи и отказ от предлагане на финансиране, особено при малките търговци и в малките населени места. Големите вериги биха могли по-лесно да покрият регулаторните изисквания, което създава риск от конкурентно предимство за по-големите участници.
Сравнителният анализ показва, че други държави членки използват възможността по чл. 37, § 3, б. „а“ от Директива (ЕС) 2023/2225.

В Румъния проектът за транспониране предвижда освобождаване от регистрация или лицензиране на кредитни посредници, действащи в спомагателно качество, когато посредничеството е свързано с основната търговска дейност и не представлява самостоятелна финансова услуга.

Гърция също предвижда освобождаване за микро-, малки и средни предприятия.
Германия използва същата възможност, а нидерландският законопроект също предвижда освобождаване на МСП – спомагателни кредитни посредници, като надзорът се концентрира в по-голяма степен върху кредитора.

В този контекст за преодоляване на изложеното несъответствие предлагаме в чл. 50 да се създаде нова ал. 2:
„(2) Разпоредбите на тази глава не се прилагат за доставчици на стоки или услуги, които са микро-, малки или средни предприятия и действат като кредитни посредници единствено в спомагателно качество във връзка с предлагането на кредит като алтернативен начин за заплащане на предоставяните от тях стоки или услуги.“
Досегашните ал. 2–10 стават съответно ал. 3–11.
2. Недействителност на договора за кредит – чл. 38
Възразяваме срещу разширяването на основанията за недействителност с липси или неточности в преддоговорната информация по чл. 10, ал. 5, т. 2–5, 7–8 и 10, както и с неизпълнение на задължението за предоставяне на извлечение за овърдрафт по чл. 29, ал. 1, т. 2–7. Считаме предвидената последица за прекомерна и непропорционална.
Недействителността е най-тежката последица за договора и според нас следва да се свързва със сериозни нарушения, поставящи потребителя в неравнопоставено положение, което не може да бъде преодоляно по друг ред.
Информацията в стандартния европейски формуляр (СЕФ) е предварителна и не обвързва потребителя със сключване на договор. Някои параметри, например погасителната вноска, зависят от датата на усвояване. Съществените данни от преддоговорната информация са част и от договора. Защитата на потребителя се осигурява и чрез задължителното съдържание на самия договор, санкциите за неговите пороци и правото на отказ в 14-дневен срок без неустойка или такса. За нарушения в преддоговорната информация са подходящи съразмерни имуществени санкции.
При овърдрафта непредоставянето на извлечение с определено съдържание е неизпълнение на задължение по вече сключен договор, а не порок при сключването му. Възможно е то да е еднократно и по технически причини. Подобно нарушение не следва да обуславя недействителност на договора.
Затова предлагаме от чл. 38 да отпаднат препратките към чл. 10, ал. 5, т. 2–5, 7–8 и 10 и към чл. 29.
3. Пакетни продажби и обвързващи практики – чл. 14
Общата забрана за обвързващи практики не изяснява дали кредиторът може да изисква откриване или поддържане на платежна или спестовна сметка за целите на кредита. Чл. 14, пар. 2 от Директива (ЕС) 2023/2225 позволява на държавите членки да разрешат такова изискване при изрично определени предназначения на сметката.
За част от информационните системи на кредиторите наличието на сметка е необходимо за отпускането, осчетоводяването и обслужването на кредита. Евентуалната забрана би затруднила тези модели на кредитиране. Същевременно на пазара се предлагат продукти както със задължителна сметка, така и без такова изискване, което позволява на потребителя да избере подходящ за него вариант. Изричната уредба ще премахне правната несигурност и ще осигури съгласуваност с чл. 10, 22 и 25 от законопроекта, които предвиждат хипотези на задължителна сметка.
Затова отново предлагаме в чл. 14 да се създаде нова ал. 3:
„(3) Забраната по ал. 2 не се прилага, когато кредиторът изисква от потребителя да открие или поддържа платежна или спестовна сметка, чието единствено предназначение е натрупване на средства за погасяване на кредита, обслужване на кредита, набиране на средства за получаване на кредита или предоставяне на допълнително обезпечение за кредитора в случай на неизпълнение.“
4. Изключване на договорите за кредит с неопределен срок, овърдрафтите и револвиращите кредитни продукти от ограничението по чл. 22, ал. 6

Считаме, че ограничението по чл. 22, ал. 6 не следва да се прилага по отношение на договорите за кредит с неопределен срок, договорите за кредит под формата на овърдрафт и револвиращите кредити, включително когато кредитът се усвоява чрез кредитна карта.

При стандартния срочен кредит още при сключването на договора могат да бъдат определени размерът на кредита, срокът, погасителният план и общата сума, дължима от потребителя. Следователно максималният размер на общите разходи може да бъде приложен спрямо предварително определима икономическа и времева база.

При посочените кредитни продукти тази база липсва или не съответства на икономическата им същност. Договорът за кредит с неопределен срок няма предварително определена крайна дата. При овърдрафта размерът и моментът на усвояванията зависят от последващото поведение на потребителя. При револвиращия кредит потребителят може многократно да усвоява и погасява средства в рамките на договорения лимит, като погасената част отново става достъпна за използване. Кредитната карта в този случай е средство за достъп до кредитния лимит, а не самостоятелен вид кредит.

Поради това договореният кредитен лимит не съответства непременно на общия размер на средствата, които могат да бъдат усвоени през целия период на договора. Например при лимит от 1 000 евро потребителят може в продължение на няколко години да усвои и погаси общо 10 000 евро или повече, без текущо използваната сума в нито един момент да надхвърля лимита.

Член 22, ал. 6 не определя:

-дали ограничението следва да се изчислява спрямо договорения лимит, всяко отделнo усвояване или сбора на всички усвоявания;

-дали разходите следва да се натрупват за целия период на договора;

-дали след погасяване и възстановяване на лимита започва ново отчитане;

-за какъв период следва да се проверява спазването на ограничението при договор без определен краен срок.

Ако всички разходи се натрупват за целия период на договора и се съпоставят еднократно с договорения лимит, след достигане на разходи в размер на лимита кредиторът повече не би могъл да начислява лихва, независимо че предходните усвоявания са погасени и лимитът е възстановен. Това фактически би ограничило продължителността на договора и би принудило кредитора да преустанови бъдещите усвоявания, включително за потребители, които изпълняват редовно задълженията си.

Изключването на тези договори от чл. 22, ал. 6 няма да ги остави без ценово ограничение. За тях ще продължи да се прилага общият таван на ГПР по чл. 22, ал. 5, изчисляван съобразно приложимите допускания в Приложение № 3.

Поради това предлагаме в чл. 22 да се създаде нова ал. 7:

„(7) Разпоредбата на ал. 6 не се прилага за договорите за кредит с неопределен срок по чл. 34, за договорите за кредит под формата на овърдрафт, както и за договорите за револвиращ кредит, при които в рамките на договорен кредитен лимит потребителят може многократно да усвоява суми, а погасената част възстановява разполагаемия кредитен лимит, включително когато кредитът се усвоява чрез кредитна карта. За тези договори се прилага ограничението по ал. 5.“

Досегашните ал. 7–9 се преномерират съответно като ал. 8

 5.Изисквания за шрифта и четимостта на документите
Чл. 9, ал. 2, чл. 10, ал. 4, чл. 11, ал. 2 и чл. 24, ал. 5 и 11 изискват общата и преддоговорната информация, договорът и общите условия да са с размер на шрифта не по-малък от 12. Споделяме целта за ясни и лесно възприемани документи, но считаме абсолютния формален критерий за неоправдан. Обръщаме внимание, че Директивата не определя минимален размер на шрифта.
Четимостта зависи не само от размера, но и от вида на шрифта, междуредието, полетата и цялостното оформление. Разнообразието на шрифтовите очертания може да затрудни и еднозначната техническа оценка на размера на отпечатания текст. Автоматичната недействителност при по-малък размер не отчита действителната възможност потребителят да прочете и разбере договора. Водеща следва да бъде възможността за безпрепятствено прочитане и възприемане на съдържанието, необходими за вземане на информирано решение.
Изискването затруднява и съвместяването с чл. 10, ал. 8 за представяне на голям обем преддоговорна информация на една, най-много две страници.
Затова предлагаме минималният размер на шрифта да се замени с общо изискване за четимост и лесно възприемане, оценявани с оглед на цялостното оформление на документите.
За целта предлагаме следния примерен текст в 11, ал.2, касаеща преддоговорната информация:

„(2) Информацията по ал. 1 се предоставя безвъзмездно на хартиен или на друг траен носител по избор на потребителя, като всички елементи на информацията в стандартния европейски формуляр се представят по начин, който осигурява лесното ѝ възприемане от средния потребител и не възпрепятства запознаването с нейното съдържание, значение и последици. Всички елементи на информацията се представят по последователен и еднакъв начин, с еднакъв по вид, формат и размер шрифт без използване на оформление, форматиране или визуални средства, които могат да затруднят нейното прочитане или разбиране.“

Аналогичен текст предлагаме да бъде включен съответно и в чл. 9, ал. 2,  чл. 11, ал. 2, чл. 24, ал. 5 и чл. 24, ал. 11.
6. Обезщетение при предсрочно погасяване – чл. 35, ал. 5
Предложението ограничава правото на обезщетение при предсрочно погасяване на кредит с фиксиран лихвен процент до случаите, когато погасената сума надхвърля 10 000 евро в рамките на всеки период от 12 месеца. Обръщаме внимание, че реални и доказуеми разходи, свързани с фиксирането на лихвения риск, могат да възникнат независимо от размера на погасяването. Такива разходи могат да бъдат свързани с използвани деривативни или други инструменти за фиксиране на лихвения риск.
Чл. 35, ал. 4 вече предвижда обезщетението да е справедливо и обективно обосновано, с максимални размери от 1% или 0,5%. Допълнителният праг поставя обезщетяването в зависимост от размера на погасената сума, а не от действително понесените разходи, и създава различно третиране при сходни обстоятелства.
Предлагаме изискването по чл. 35, ал. 5 за праг от 10 000 евро да отпадне, като се запазят гаранциите по ал. 4 за справедливо, обективно обосновано и ограничено по размер обезщетение.
7. Нова оценка на кредитоспособността при увеличение на кредита – чл. 19
Предвидено е нова оценка на кредитоспособността да се извършва преди всяко значително увеличение, което превишава с 25% договорения размер на кредита. Не е ясно дали всяко увеличение над 25% само по себе си е значително, или се изисква кумулативно изпълнение на две предпоставки: увеличението да е значително според конкретните обстоятелства и едновременно да надхвърля посочения праг.
Чл. 18, пар. 10 от Директива (ЕС) 2023/2225 изисква нова оценка въз основа на актуализирана информация преди всяко значително увеличение на общия размер на кредита, без да определя процентен или друг количествен праг. Фиксираният праг от 25% е национално конкретизиране на понятието за значително увеличение, поради което неговото предназначение следва да бъде определено изрично.
Чл.18, пар. 10 от Директивата не определя процентен или друг количествен критерий кога това увеличение се счита за значително.
Предлагаме в чл. 19 да се изясни дали прагът от 25% е самостоятелен критерий за нова оценка, или елемент от по-широка преценка за значимостта на увеличението. Това ще осигури еднозначно и последователно прилагане.
Това може да бъде постигнато със следната примерна редакция в чл. 19:

„Чл. 19 Когато след сключване на договора за кредит страните постигнат съгласие да променят общия размер на предоставения кредит, кредиторът е длъжен да актуализира наличната финансова информация за потребителя и да извърши нова оценка на кредитоспособността преди всяко значително увеличаване на общия размер на договорения кредит, което превишава с 25 на сто договорения размер на кредита, освен когато към датата на увеличението не са изминали повече от 12 месеца от последната оценка на кредитоспособността на потребителя.“

